**Приједлог**

На основу члана 70. Устава Републике Српске и члана 177. став 2. и члана 181. Пословника Народне скупштине Републике Српске („Службени гласник Републике Српске“, број 66/20) Народна скупштина Републике Српске на 27. посебној сједници одржаној 18. октобра 2025. године, донијела је

**ОДЛУКУ**

**О ИМЕНОВАЊУ ВРШИОЦА ДУЖНОСТИ**

**ПРЕДСЈЕДНИКА РЕПУБЛИКЕ СРПСКЕ**

I

Народна Скупштина Републике Српске именује Ану Тришић Бабић за вршиоца дужности предсједника Републике Српске чије су надлежности у складу са Уставом Републике Српске.

II

Овом Одлуком престаје функција досадашњег предсједника Републике Српске.

III

Одлука важи до избора новог предсједника Републике Српске.

IV

Ова одлука ступа на снагу наредог дана од дана објављивања у „Службеном гласнику Републике Српске“.

Број: \_\_\_\_\_\_\_\_\_\_\_\_/25 ПРЕДСЈЕДНИК

Датум: \_\_\_\_\_\_\_\_\_\_\_\_\_\_ 2025. године НАРОДНЕ СКУПШТИНЕ

Др Ненад Стевандић

**ОБРАЗЛОЖЕЊЕ**

**ПРИЈЕДЛОГА ОДЛУКЕ О ИМЕНОВАЊУ ВРШИОЦА ДУЖНОСТИ ПРЕДСЈЕДНИКА РЕПУБЛИКЕ СРПСКЕ**

**I ПРАВНИ ОСНОВ**

Правни основ за доношење Одлуке о именовању вршиоца дужности предсједника Републике Српске садржан је у члану 70. Устава Републике Српске у којем су прописане надлежности Народне скупштине, те у члану 177. став 2. Пословника Народне скупштине Републике Српске („Службени гласник Републике Српске“, број 66/20) у којем је прописано да Народна скупштина доноси законе, друге прописе и опште акте, план развоја, просторни план, буџет, декларације, резолуције, препоруке, одлуке и закључке и у члану 181. којим се одређује, између осталог, да се одлука доноси као акт извршавања права и дужности Народне скупштине и акт којим се одлучује о избору, именовању и разрјешењу, као и о другим пословима из надлежности Народне скупштине утврђеним Уставом и Пословником Народне скупштине.

**II РАЗЛОЗИ ЗА ДОНОШЕЊЕ ОДЛУКЕ**

Устав Републике Српске јасно и недвосмислено одређује да мандат предсједника Републике Српске траје четири године и да га је пријевремено могуће прекинути једино у случајевима оставке или опозива. Предсједник Републике Српске Милорад Додик није поднио оставку на изабрану дужност предсједника Републике, нити је опозван са те дужности, па му сходно томе мандат предсједника Републике Српске није престао на један од два уставна начина. Упркос томе Централна изборна комисија Босне и Херцеговине расписала је 28. августа 2025. године пријевремене изборе за предсједника Републике Српске за 23. новембар 2025. године. Народна скупштина Републике Српске је на 24. посебној сједници усвојила закључке којима је одбацила сваки вид колонијалне управе у БиХ, која је главни узрочник уставно-политичке кризе, нарушавање владавине права и начела уставности и законитости у БиХ и поновила више пута исказан став да не прихвата Кристијана Шмита, његове одлуке као и посљедице настале на основу тих одлука. Народна скупштина је тада подсјетила да се Кристијан Шмит самовољно представља као високи представник у БиХ, чије именовање није проведено у складу са Анексом 10 Дејтонског мировног споразума, нити је потврђено у Савјету безбједности Уједињених нација. Народна скупштина Републике Српске је рекла да не прихвата и одбацује пресуду неуставног Суда БиХ изречену предсједнику Републике Српске, као и одлуку Централне изборне комисије БиХ о престанку мандата предсједнику Републике Српске Милораду Додику, јер је Суд БиХ донио пресуду на основу одлуке неизабраног странца Кристијана Шмита, а не на основу закона које је усвојила Парламентарна скупштина БиХ, чиме је извршен државни удар и потпуно урушен уставни поредак БиХ дефинисан Дејтонским мировним споразумом, чији је потписник и Република Српска. Истовремено, Народна скупштина је недвосмислено заузела став да мандат предсједника Републике Српске Милорада Додика, кога је изабрао народ Републике Српске на демократским и слободним Општим изборима одржаним 2022. године, није остао без легитимитета потребног за обављање те функције. Народна скупштина је у својим одлукама захтјевала од предсједника Републике Српске Милорада Додика да настави обављати функцију предсједника Републике Српске у пуном капацитету, поштујући Устав Републике Српске и извршавајући своје уставне обавезе. Народна скупштина поменутим закључцима одбацила је могућност провођења пријевремених избора за предсједника Републике Српске и захтјевала је од свих политичких фактора у Републици Српској – политичких странака и појединаца, да се не пријављују на евентуалне пријевремене изборе за предсједника Републике. Народна скупштина је констатовала да би пријава и излазак на такве изборе представљали кршење ставова Народне скупштине, нарушавање уставне равнотеже и поништавање Републике Српске као стране у Дејтонском мировном споразуму. Осим тога, процесима пред Уставним судом БиХ, који се воде због противуставних и незаконитих одлука Суда БиХ и Централне изборне комисије БиХ са захтјевима за привременом мјером, а и уз могућност да се ово правно питање касније нађе и пред Европским судом за људска права, настоји се прекинути уставна и политичка криза настала због антиуставног понашања које пријети да изазове несагледиву штету, па би било какав напрасан и противуставан прекид мандата изабраног предсједника Републике Српске Милорада Додика произвео штету коју касније не би било могуће отклонити. Међутим, више странака са сједиштем у Републици Српској најавило је подношење пријаве на изборе и кандидатуру својих представника за функцију предсједника Републике Српске, и тиме се отворено супротставило усвојеним закључцима Народне скупштине. Излазак неколико странака на изборе и избор предсједника Републике Српске без пуног легитимитета, али који би био признат у складу са Изборним законом БиХ од стране Централне изборне комисије БиХ, произвео би сукоб са наведеним закључцима и ставом Народне скупштине те довео у кризу функционисање органа власти Републике Српске. Народна скупштина је због тога на својој 26. посебној сједници 24. септембра 2025. године усвојила Закључак о измјени Закључака број 02/1-021-1012/25, а којим је промијенила тачке 6., 7. и 8. претходних закључака и у намјери да се заштити српски народ и Република Српска од штетних посљедица које би настале усљед могуће конфронтације унутар Републике Српске и институција БиХ допунским закључком позвала све политичке партије са сједиштем у Републици Српској да самостално одлуче о свом учешћу на пријевременим изборима за предсједника Републике Српске. Истовремено, тиме се створила јасна потреба да у условима противуставног и незаконитог дјеловања Суда БиХ и Централне изборне комисије БиХ , који својим одлукама онемогућавају демократски изабраног предсједника Републике Српске Милорада Додика да врши функцију на коју је изабран, да Народна скупштина дјелује ради зашитите Устава Републике Српске. Тиме су се оствариле и околности усљед којих је потребно одлуком Народне скупштине осигурати непрекидност функционисања институције предсједника Републике Српске. Одлучивањем које лице ће бити вршилац дужности предсједника Републике биће остварен интерес Републике да несметано функционишу републичке институције. Тиме ће бити заштићен и принцип уставности и законитости у раду институција. То је и у складу са ставом Уставног суда Републике Српске утврђеним у Одлуци Вијећа за заштиту виталног националног интереса Уставног суда Републике Српске број УВ-5/07 од 27. новембра 2007. године („Службени гласник Републике Српске“, број 02/08), а у коме се јасно каже „имајући у виду да је Народна скупштина орган Републике који врши уставотворну и законодавну власт и која је представничко тијело свих грађана у Републици Српској, Вијеће сматра да та институција има обавезу да у оквиру уставних овлашћења употријеби све правне инструменте потребне за функционисање органа Републике“, а која је донесена у поступку оцјене уставности Привремене одлуке о обављању неодложних послова из надлежности предсједника Републике Српске број 01-1558/07 од 1. октобра 2007. године („Службени гласник Републике Српске“, 5/08).

**III ОБРАЗЛОЖЕЊЕ ПРЕДЛОЖЕНИХ РЈЕШЕЊА**

У тачки I Народна Скупштина Републике Српске именује вршиоца дужности предсједника Републике Српске чије су надлежности у складу са Уставом Републике Српске.

У тачки II одлучује се да престаје функција досадашњег предсједника Републике Српске.

У тачки III каже се да одлука важи до избора новог предсједника Републике Српске.

У тачки IV каже се да ова одлука ступа на снагу наредног дана од дана објављивања у „Службеном гласнику Републике Српске“.

**IV РАЗЛОЗИ ЗА СТУПАЊЕ НА СНАГУ НАРЕДНОГ ДАНА ОД ДАНА ОБЈАВЉИВАЊА**

На основу члана 109. став 1. Устава Републике Српске прописано је да закони, други прописи и општи акти ступају на снагу најраније осмог дана од дана објављивања, осим ако из нарочито оправданих разлога није предвиђено да раније ступе на снагу. С обзиром да се у овом случају ради о одлуци којом се одлучује које лице ће бити вршилац дужности предсједника Републике Српске, а што не трпе одлагање, у поступку доношења одлуке утврђено је да постоје нарочито оправдани разлози да ова одлука ступи на снагу наредног дана од дана објављивања у „Службеном гласнику Републике Српске“.

**V ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ОДЛУКЕ**

За спровођење ове одлуке није потребно обезбиједити додатна средстава из буџета Републике Српске.

**Приједлог**

На основу члана 70. став 1. тачка 2. и члана 109. став 1. Устава Републике Српске и члана 177. став 2. Пословника Народне скупштине Републике Српске („Службени гласник Републике Српске“, број 66/20) Народна скупштина Републике Српске, на \_\_\_\_\_ посебној сједници одржаној \_\_\_\_ октобра 2025. године, донијела је

**О Д Л У К У**

**О ПРИЈЕВРЕМЕНОМ СТУПАЊУ НА СНАГУ**

**ОДЛУКЕ О ИМЕНОВАЊУ ВРШИОЦА ДУЖНОСТИ**

**ПРЕДСЈЕДНИКА РЕПУБЛИКЕ СРПСКЕ**

I

У поступку доношења Одлуке о именовању вршиоца дужности предсједника Републике Српске утврђено је да постоје нарочито оправдани разлози да наведена одлука ступи на снагу наредног дана од дана објављивања.

II

Ова одлука ступа на снагу наредног дана од дана објављивања у „Службеном гласнику Републике Српске“.

Број: \_\_\_\_\_\_\_\_\_\_\_\_/25 ПРЕДСЈЕДНИК

Датум: \_\_\_\_\_\_\_\_\_\_\_\_\_ 2025. године НАРОДНЕ СКУПШТИНЕ

Др Ненад Стевандић